《题镏商观弈图》
明代·乌斯道

洞中隐隐鸣玉杵，洞口泠泠滴钟乳。何物山人云满身，目有神光面如女。

口谈天地觉支离，托意手谈无是非。力守中虚得玄牝，扫除边幅窥玄机。

玄机一破有真乐，黑白不令双眼迷。高驾飞龙游恍惚，缓骑日月无东西。

寻复遐征览八极，金井垂莲献佳色。秦关赵璧任相持，我道纷然争不得。

山中云路何时通，采樵突入苍髯翁。倚徙旁观如啖蔗，骨毛渐渐生清风。

下界儿孙已成鬼，更为从容看孤子。大浸稽天金石流，出入纵横不曾死。

斧柯烂尽斧有灵，直使再三穷杳冥。倘自苍茫下山去，白头老瘦何足惊。

大唐画工观察使，寄兴云霞知此意。霜纨笔法似轻霏，散作凉飙激人世。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。